**Regulamentul privind alegerea în funcţii şi structuri de conducere al**

**Facultăţii de Ştiințe Politice, Administrative şi ale Comunicării[[1]](#footnote-1)**

# Capitolul I : Dispoziţii generale

**Art. 1.** (1) Structurile de conducere pentru care procedura de desemnare este reglementată la nivelul Facultății de Ştiințe Politice, Administrative şi ale Comunicării de prezentul regulament sunt:

a) Senatul;

b) Consiliul facultății;

c) Consiliul departamentului;

(2) Funcțiile de conducere la nivelul Facultății de Ştiințe Politice, Administrative şi ale Comunicării pentru care desemnarea este reglementată de prezentul regulament sunt următoarele:

a) Decanul, prodecanii;

b) Directorul de departament;

(3) Durata mandatelor pentru structurile și funcțiile de conducere prevăzute în alineatele precedente este de 5 ani.

(3) Funcțiile de conducere menționate la alin. (2) nu se cumulează.

**Art.2.** (1) Desemnarea în funcțiile și structurile de conducere menţionate la art.1 se face în conformitate cu prevederile Cartei Universităţii şi ale Codului Electoral al Universității Babeș-Bolyai din Cluj-Napoca modificat și republicat prin HS nr. 105/26.09.2023, cu respectarea dispoziţiilor Legii învăţământului superior nr. 199/2023 şi ale prezentului Regulament.

**Art.3.** (1) Au drept de vot şi pot fi alese în funcţiile şi structurile arătate în art.1cadrele didactice şi de cercetare titulare din cadrul Facultăţii, cu contract individual de muncă pe durată nedeterminată.

**Art.4.** (1) Dosarul de candidatură pentru o funcție de conducere sau poziție în cadrul structurilor de conducere cuprinde:

a) declarația de candidatură însoțită de un proiect privind dezvoltarea, managementul și inițiativele pe care dorește să le promoveze la nivelul reprezentat

b) un Curriculum Vitae după modelul Europass, incluzând o listă cu cele mai semnificative realizări în planul activității profesionale.

(2) Dosarul de candidatură se depune cu respectarea termenelor stabilite prin calendarul prevăzut în Anexa I. Depunerea dosarelor se face online în modalitatea indicată de biroul electoral de la nivelul ierarhic (facultate, universitate etc.) la care sunt organizate alegerile. Această modalitate este anunțată public cu cel puțin 7 zile înainte de data de la care se pot depune candidaturile.

(3) Dispozițiile alineatelor (1) și (2) nu se aplică în cazul candidaturilor propuse în cadrul ședinței organismului elector.

(4) Termenele de depunere a candidaturilor sunt cele stabilite prin Anexa la prezentul regulament.

# Capitolul II: Alegerea în funcții și structuri de conducere la nivelul departamentului

**Art.5. (1)** La nivelul departamentului se constituie Consiliul departamentului, format din 3-7 membri (conform Regulamentului Departamentului) inclusiv directorul Departamentului.

(2) Sunt eligibili pentru a candida la funcția de director de departament, respectiv pentru Consiliul departamentului, numai membrii departamentului cu drept de vot.

(3) În Consiliul departamentului sunt reprezentate domeniile, specializările și liniile de studii gestionate de departament. Ponderea reprezentanților domeniilor, specializărilor sau ai liniilor de studii este stabilită prin Regulamentul de organizare și funcționare a departamentului.

**Art.6.**  (1) Directorul de departament şi membrii Consiliului departamentului sunt aleşi prin vot universal, direct și secret, dintre membrii cu drept de vot ai departamentului.

(2) Alegerile sunt valabil organizate dacă la scrutin participă cel puţin 2/3 din membrii cu drept de vot ai departamentului. În cazul în care cvorumul nu este atins, se va organiza un nou tur de scrutin, cu participarea acelorași candidați, fără condiție de cvorum.

(3) Este ales în funcția de director de departament candidatul care a obţinut peste 50% din voturile valabil exprimate. Dacă niciun candidat nu întrunește această majoritate, se va organiza un al doilea tur de alegeri în care vor participa doar primii doi clasați din primul tur.

(4) Sunt declarați aleși în cadrul structurilor de conducere candidații care întrunesc numărul cel mai mare din voturile valabil exprimate, în limita locurilor disponibile.

(5) În caz de balotaj, dacă mai mulți candidați obțin același număr de voturi pentru ultima poziție eligibilă, se organizează un alt tur de alegeri, cu participarea respectivilor candidați.

(6) În cadrul ședinței de alegeri, se numește o comisie de numărare a voturilor, alcătuită din 3 membri care nu candidează. Biroul electoral al facultății asigură sprijin logistic pentru comisia de numărare a voturilor de la nivelul departamentului, la solicitarea acesteia.

# Capitolul III: Alegerea membrilor Consiliului facultăţii

**Art. 8 (1)** Consiliul Facultăţii de Ştiinţe Politice, Administrative şi ale Comunicării este format din maximum **27 (75%)** reprezentanți ai cadrelor didactice și de cercetare titulare din facultate și din **9 (25%)** reprezentanți ai studenților din facultate.

**(2)** Calitatea de membru în Consiliul Facultății se dobândește numai pe bază de alegeri, pentru această structură neexistând membri de drept.

**Art. 9.** (1) Cadrele didactice și de cercetare vor fi reprezentate astfel: Departamentul de Sănătate Publică va fi reprezentat prin **2** cadre didactice și de cercetare, Departamentul de Ştiinţe Politice va fi reprezentat prin **4** cadre didactice și de cercetare (din care 1 persoană reprezentantă a cercetătorilor), Departamentul de Jurnalism și Media digitală va fi reprezentat prin **6** cadre didactice și de cercetare (din care 1 persoană reprezentantă a liniei maghiare), Departamentul de Comunicare, Relaţii Publice și Publicitate va fi reprezentat prin **7** cadre didactice și de cercetare (din care 1 persoană reprezentantă a liniei maghiare și 1 persoană reprezentantă al liniei germane), Departamentul de Administraţie și Management Public va fi reprezentat prin **8** cadre didactice și de cercetare (din care 1 persoană reprezentantă a liniei maghiare).

(2) Reprezentanții studenților se aleg conform prevederilor Codului Electoral şi ale prevederilor Statutului Studentului din UBB. Cele **9** locuri se repartizează astfel: câte unul pentru fiecare dintre cele 5 departamente, 1 student reprezentant al liniei maghiare, 1 student reprezentant al liniei germane, 1 student reprezentant al programelor de master şi 1 student reprezentant al programelor de doctorat.

**Art.10**. (1) Candidaturile pentru Consiliul facultății se depun în termenul prevăzut în anexa la prezentul Regulament. În cazul în care numărul candidaturilor depuse în termen este inferior numărului de locuri în Consiliu alocat unui departament, în şedinţa de alegeri se vor face şi alte propuneri de candidatură, dintre membrii departamentului, cu acordul celor propuşi.

(2) Candidații vor fi trecuți pe buletinele de vot în ordine alfabetică.

(3) Fiecare departament, linie de studii sau unitate de cercetare își desemnează prin vot reprezentanții în Consiliul facultății. Sunt eligibili pentru a candida numai membrii departamentului cu drept de vot. Sunt declarați aleși candidații care au obținut cel mai mare număr de voturi valabil exprimate, în limita numărului de locuri alocate pentru fiecare departament.

(4) Reprezentanții studenților în Consiliul Facultății sunt aleși prin vot universal, direct și secret, de către studenții circumscripției pentru care candidează.

**Capitolul IV: Alegerea reprezentanților Facultății în Senatul Universității**

**Art.11.** (1) Reprezentanții cadrelor didactice și de cercetare din facultate în Senatul Universității sunt aleși prin vot direct, universal și secret de către cadrele didactice şi de cercetare titulare angajate cu contract individual de muncă pe durată nedeterminată din cadrul facultății.

(2) Facultatea este reprezentată în Senatul Universității de șase cadre didactice și de cercetare, cu reprezentarea liniilor de studii.

**Art.12. (1)** Candidaturile pentru Senatul Universităţii se depun în termenul prevăzut în anexa la prezentul Regulament.

(2) Candidații pentru poziția de senator vor depune dosarul de candidatură, conform articolului 6 Codul electoral al Universității Babeș-Bolyai. Candidaturile vor fi făcute publice de către facultăți.

**Art.13.** (1) Sunt alese ca reprezentanţi ai cadrelor didactice și de cercetare în Senatul universităţii persoanele care au obţinut cele mai multe voturi în urma scrutinului.

(2) În caz de balotaj, se va organiza un nou scrutin, între candidaţii care au obţinut număr egal de voturi. Scrutinul nu mai este organizat dacă unul sau mai mulţi candidaţi aflaţi la balotaj formulează în scris o declaraţie de retragere a candidaturii, astfel încât rămâne un singur candidat.

**Art.14.** Desemnarea studentului reprezentant în Senatul universităţii se face prin vot universal, direct și secret de către studenţii facultății, conform Regulamentului de alegere a reprezentanților studenților Universității Babeș-Bolyai.

**Capitolul V: Avizarea candidaturilor pentru funcția de decan**

**Art.15.** (1)Decanul este desemnat prin concurs public organizat de rector la nivelul facultății şi validat de Senatul universitar.

(2) La concurs pot participa doar candidaţii avizaţi de Consiliul facultăţii..

**Art.16.** (1) Candidaţii depun la depun la registratura universității dosarul de candidatură conform prevederilor Codului Electoral al Universității, în limba română, cu cel puțin 15 de zile înainte de data anunțată de către rector pentru desfășurarea probei de concurs..

(2) Consiliul facultății are obligația de a aviza cel puțin 2 candidați, prin vot direct și secret, cu majoritatea voturilor valabil exprimate, cu condiția participării a cel puțin 2/3 din membrii Consiliului. (3) Avizarea candidaturilor se va face de către Consiliul facultății cu cel puțin 7 zile înainte de data anunțată de către rector pentru desfășurarea probei de concurs. .

(4) Rezultatele avizării candidaților se fac publice prin publicarea pe pagina web a Facultății, într-o secțiune dedicată, în termen de 24 de ore de la data avizării.

**Art.17.** (1) În situaţia în care în termenul prevăzut nu au fost înregistrate cel puţin două candidaturi ori, în urma audierii, nu au primit aviz favorabil cel puţin 2 candidaţi, pot fi invitate să candideze, pe baza susţinerii exprimate în scris de 1/4 dintre membrii Consiliului, alte persoane din cadrul Consiliului facultăţii sau din afara acestuia, pentru completarea numărului de candidaţi.

(2) După formularea propunerilor, se va convoca o nouă şedinţă a Consiliului facultăţii, la care vor fi invitate persoanele vizate de propuneri, pentru a-şi formula declaraţia de candidatură şi a fi audiate.

**Art.18.** (1) Candidaţii la funcţia de decan îşi vor expune oral, în ordine alfabetică, în faţa consiliului facultăţii programul managerial.

(2) Membrii consiliului pot să adreseze întrebări candidaţilor în legătură cu programul managerial sau cu activitatea lor profesională.

**Capitolul VI: Desemnarea prodecanilor**

**Art.19.** (1) Decanul desemnat în urma concursului organizat de rector își desemnează prodecanii, cu consultarea Consiliului facultății.

(2) Facultatea de Științe Politice, Administrative și ale Comunicării are 5 prodecani.

(3) Decanul şi prodecanii nu pot fi toţi membri ai aceluiaşi departament.

(4) Cel puțin un prodecan va reprezenta liniile de studii nereprezentate de către decan. Decanul va numi prodecanul/prodecanii reprezentând celelalte linii de studii la propunerea acestora. Liniile de studii vor înainta decanului trei propuneri pentru postul de prodecan respectiv.

**Art.20** (1) Înainte de numirea lor, Decanul prezintă Consiliului facultăţii, la prima şedinţă după desemnarea sa, propunerile privind echipa de prodecani.

(2) Votul Consiliului este secret, consultativ şi raportat la fiecare prodecan.

(3) Decanul are opţiunea de a continua cu echipa propusă iniţial sau de a propune modificarea acesteia.

**Capitolul VII: Dispoziţii finale**

**Art.21.** (1) Reuniunile consacrate alegerilor în funcţiile de conducere sunt prezidate de cel mai vârstnic membru al organismului elector, care nu candidează.

(2) În cazul alegerilor organizate la nivelul departamentelor, președintele de ședință desemnat potrivit alin.(1) va fi ajutat de alți doi membri ai departamentului, care nu candidează.

**Art.22.** Sunt declarate nule buletinele de vot în care:

1. a fost exprimat un număr de voturi mai mare decât numărul pozițiilor eligibile pentru care se votează;
2. nu a fost exprimat niciun vot;
3. opțiunea votantului nu poate fi stabilită.

**Art.23.** (1) Validarea rezultatelor alegerilor pentru structurile de conducere din cadrul departamentelor precum și pentru Consiliul facultății se face de către Consiliul facultății în exercițiu la data alegerilor. Noile structuri își încep mandatul la data validării constituirii acestora.

(2) Directorii de departament își exercită mandatul de la data validării alegerii acestora de către Senatul Universității.

**Art.24.** Dosarele de candidatură se transmit electronic la secretarul sef al facultății pe adresa de email din domeniul ubbcluj.ro.

**Art. 25** Prezentul Regulament intră în vigoare la data adoptării sale de către de către Consiliul Facultăţii.

**Decan,**

Prof. univ. dr. Călin Hințea

Anexă

**Calendarul alegerilor pentru legislatura 2024-2028**

**la Facultatea de Științe Politice, Administrative și ale Comunicării și procedura electorală**

a) Alegerea directorilor de departamente, membrilor consiliilor departamentelor, a directorilor de extensii universitare, unde este cazul, conform regulamentului de funcționare al extensiilor și a

membrilor consiliului facultății din partea fiecărui departament: 15 ianuarie 2024, orele 9-17.

Candidații vor depune dosarele de candidatură în perioada 11 decembrie 2023 - 9 ianuarie 2024.

În cazul organizării unui al doilea tur de scrutin, acesta va avea loc la 19 ianuarie 2024.

b) Alegerea membrilor Senatului: 17 ianuarie 2024, orele 9-17. Candidații vor depune dosarul/dosarele de candidatură în perioada 11 decembrie 2023 - 9 ianuarie 2024. În cazul organizării unui al doilea tur de scrutin, acesta va avea loc la 19 ianuarie 2024.

c) Validarea noului Senat de către vechiul Senat: 25 ianuarie 2024

d) Ședința de constituire a noului Senat: 25 ianuarie 2024, propunerea de candidaturi pentru funcția de Președinte al Senatului

e) A doua reuniune a noului Senat, prezentarea dosarelor de candidatură, alegerea președintelui Senatului: 1 februarie 2024. Candidații vor depune dosarul de candidatură la secretariatul Senatului până în 26 ianuarie 2024.

f) Alegerea Rectorului: 8 februarie 2024, orele 9-17. Candidații vor depune dosarele de candidatură în perioada 11 decembrie 2023 - 9 ianuarie 2024.

În cazul organizării unui al doilea tur de scrutin, acesta va avea loc în data de 19 februarie 2024, orele 9-17.

1. Prezentul Regulament se completează cu prevederile Codului Electoral al Universității Babeș-Bolyai din Cluj-Napoca modificat și republicat prin HS nr. 105/26.09.2023 [↑](#footnote-ref-1)